钦定古今图书集成/明伦汇编/氏族典/第263卷 > 王播
## 钦定古今图书集成/明伦汇编/氏族典/第263卷 > 王播

按《唐书王播传》：“播字明扬，其先太原人。父恕，为扬州
仓曹参军，遂家焉。播贞元中与弟炎、起并擢进士，而
播举贤良方正异等，补盩厔尉，以善治狱，荐为监察
御史，除驾部员外郎，迁工部郎中，知御史杂事。刺举
不阿，有能称，擢御史中丞。岁终，改京兆尹，进刑部侍
郎，领诸道盐铁转运使。是时天下多故，大理议谳，科”
条丛繁，播悉置格律，商处重轻，剖决如流。超拜礼部
尚书，以赀贿结官要，中外以为言。为剑南西川节度
使。长庆初，召为刑部尚书，复领盐铁，进中书侍郎、同
中书门下平章事。时权幸竞进，播赖其力。至宰相，专
务将迎，众望不猒，乃出为淮南节度使。敬宗即位，拜
检校司空，以王涯代使。播失职。文宗立，就进检校司
徒。太和元年入朝，拜左仆射，复辅政，累封太原郡公。
时韦处厚当国，以献替自任，天子向之。播专以钱谷
进，不甚与事。居位四年卒，赠太尉，谥曰敬。